1.3.2022
ET
Euroopa Liidu Teataja
C 99/169 Neljapäev, 8. juuli 2021
2. kutsub liikmesriike üles võtma vastu Euroopa teadusuuringute ja innovatsiooni pakti, mis sisaldab järgmisi kohustusi, mis tuleb saavutada 2030. aastaks: suurendada avaliku sektori kulutusi teadusuuringutele ja innovatsioonile kogu ELis kooskõlastatud viisil praeguselt keskmiselt 0,81 %-lt SKPst 1,25 %-le; suurendada ühiste programmide ja Euroopa partnerluste teadusuuringute ja innovatsiooni riiklikku avaliku sektori rahastamist 5 %-ni praeguselt tasemelt, mis on veidi alla 1 %, ning leppida ühiselt kokku Euroopa teadusruumi tegevuse prioriteetsetes valdkondades (horisontaalsed ja temaatilised);
3. rõhutab tugevat seost teadusuuringute ja innovatsiooni ning ettevõtluse vahel, mis loob võimalusi uute nn ükssarvikute, idufirmade ja VKEde asutamiseks; tuletab meelde, kui oluline on luua digitaalne ökosüsteem, mis aitaks peamiselt Euroopa teadusruumi innovatsioonikeskuste kaudu kaasa tehnoloogilisele innovatsioonile ja VKEde kasvule;
4. tunnistab ülikoolide ja akadeemiliste asutuste keskset rolli elujõuliste teadusuuringute ja innovatsiooni ökosüsteemide loomisel; toonitab üliõpilaste kui järgmise põlvkonna novaatorite keskset rolli nendes ökosüsteemides;
5. rõhutab, et Euroopa teadusruumi kontekstis ei piirdu mõisted „teadusuuringud“ ja „innovatsioon“ üksnes tehnoloogilise innovatsiooniga, vaid need on valdkondadevaheliste teemadena integreeritud sotsiaal- ja humanitaarteaduste kõikidesse aspektidesse ning täielikult igasse üldeesmärki;
6. on veendunud, et Euroopa teadusruumi läbivaatamine peaks hõlmama horisontaalset lähenemisviisi teadusasutuste, sealhulgas ülikoolide vahelise koostöö tugevdamiseks; nõuab suuremat eelarvetoetust ülikoolide liitudele ning tugiraamistiku loomist, mis võimaldab liitudel paindlikult areneda; on ka veendunud, et ülikoolide koostöö ei tohiks piirduda üksnes liitudega, vaid ülikoolidele peaksid olema kättesaadavad ka muud rahastamiskavad koostöö tegemiseks ka väljaspool liite;
7. rõhutab, kui oluline on luua sünergia kõrgharidusasutuste, teadusasutuste ja kodanikuühiskonna organisatsioonide kui tõeliste partnerite vahel teadusuuringute ja innovatsiooni kontekstis, samuti tööstusliitudega, mis võimendaks täielikult ülikoolide kahetist rolli; kordab sellega seoses vajadust luua teadlastele soodsad tingimused ja võimalused, kasutades selleks kvaliteetset teadustaristut; kutsub komisjoni üles tagama nende partnerluste kaasav ülesehitus, mis põhineb läbipaistvusel, sidusrühmade tasakaalustatud esindatusel ja pideval avatusel, ning pakkuma sellistele erinevatele sidusrühmadele osalemiseks piisavaid võimalusi;
8. rõhutab, et kõik rahastamistaotlused peavad olema läbipaistvad ja aegsasti teatavaks tehtud; toonitab ka, et tööstustehnoloogia ühistes tegevuskavades tuleks paremini arvesse võtta alt üles suunatud sisendit ja kaasavat osalemist ning mitte pidada sisendi peamiseks allikaks üksnes tööstust, vaid arvestada ka kõige uuemat tipptasemel teadusuuringute ja innovatsiooni sisendit ning samuti tarbijaorganisatsioonide ja sotsiaalpartnerite panust;
9. palub liikmesriikidel kujundada uus Euroopa teadusruumi ümber konkreetseteks poliitika- ja rahastamismeetmeteks, mille eesmärk on aidata kaasa rohe- ja digiüleminekule, ambitsioonika Euroopa rohelise kokkuleppe ja tööstusstrateegia rakendamisele ja vastupanuvõimelisele taastumisele ning täita rahuldamata meditsiinilisi vajadusi; toonitab, kui olulised on piisavad seosed innovatsiooni ja tööstusökosüsteemide ning nende osaliste vahel (sealhulgas akadeemilised ringkonnad, tööstus, avalik sektor eri tasanditel, üldsus ja kodanikuühiskond kogu ELis), et tagada teadusuuringute tulemuste kiirem rakendamine majanduses ja ühiskonnas; rõhutab sellega seoses VKEde olulist rolli innovatsiooni ja tehnoloogia arendamisega tegelemisel ning traditsiooniliste VKEde potentsiaali, mida tuleb alles rakendada; rõhutab Euroopa teadusruumi keskuste rolli vahendina, millega tagada kvaliteetsete teadusuuringute kättesaadavus kõigis ELi linnades ja piirkondades ning edendada piirkondi, kus on olemas kestliku majanduskasvu võimalused;
10. tunneb muret selle pärast, et teadusuuringute ja innovatsiooni süsteemide kvaliteedi parandamise protsess on aeglustumas ja edeneb kogu liidus ebaühtlaselt (3);
11. juhib tähelepanu olulisele rollile, mida teadusuuringud ja innovatsioon etendasid COVID-19 pandeemia ajal, kui kriisist ülesaamiseks käidi välja mitut sektorit ja valdkonda hõlmavad lahendused; väljendab sellega seoses heameelt Euroopa teadusruumi koroonavastase tegevuskava üle, mis on näide kiiresti määratletud ja sihipärastest meetmetest, mida võetakse koos liikmesriikidega;
(3)
Vt Euroopa teadusruumi 2018. aasta eduaruanne.